Նադեժդա Պոլովցովա

Նադեժդա Միխայլովնա Պոլովցովա (, օրիորդական ազգանունը՝ Իյունևա կամ Յունինա, ), մեծ իշխան Միխայիլ Պավլովիչի ապօրինի դուստր, բարոն Ա. Լ. Շտիգլիցի որդեգիր, պետքարտուղարի գաղտնի գործերի խորհրդականի՝ Ալեքսանդր Ալեքսանդրովիչ Պոլովցովի կինը։

Կենսագրություն 
1844 թվականին Շտիգլից անժառանգ զույգը որդեգրել է մեծ իշխան Միխայիլ Պավլովիչի և ֆրեյլինա Կ.-ի ապօրինի դստերը։ Համաձայն լեգենդի՝ երեխային գտել են Պետրովսկոյեի Շտիգլիցների ամառանոցի եղրևանիների թփերում։ Աղջիկը պառկած է եղել կողովում՝ շքեղ խանձարուրի մեջ, որտեղ ամրացված է եղել երկտող այն մասին, որ նա ծնվել է 1843 թվականի դեկտեմբերի 10-ին և ըստ ուղղափառ ծիսակարգի՝ մկրտվել Նադեժդա, ազգանունը՝ Միխայլովնա, իսկ պարանոցին եղել է թանկարժեք, խոշոր մարգարիտով ոսկե խաչ։ Այդ իրադարձությունը տեղի է ունեցել հուլիսի վերջին, ինչի պատճառով երեխային տրվել է Իյունևա ազգանունը (Իյունինա, Յունինա, Յունևա)։ Կայսրը մասնակցություն է ունեցել իր զարմուհու ճակատագրին՝ ասելով Շտիգլիցին, որ իրեն հետաքրքրում է լքված երեխայի բախտը, և միաժամանակ անժառանգ բանկիրին դրդել՝ որդեգրելու ապօրինածին երեխային։

Մեկ ուրիշ տարբերակ, որն առավել արժանահավատ է, Նադեժդա Միխայլովնան հենց Շտիգլիցի ապօրինի դուստրն է եղել։ Այսպես՝ 1871 թվականի փետրվարի 19-ին Ի. Ս. Տուրգենևի՝ Պոլինա Վիարդոյին ուղղված նամակում հայտնել է Պոլովցովի հետ իր ընթրիքի մասին։ Գրել է այն մասին, որ վերջինս ամուսնացել է «բարոն Շտիգլիցի ապօրինի դստեր հետ»։ Չնայած այն հանգամանքին, որ Շտիգլիցը, ինչպես և իր կինը՝ Կարոլինա Կարլովնան, լյութերական էին, բայց իրենց որդեգիրը պահպանել է ուղղափառ հավատը։ Լինելով ռուսական խոշորագույն ֆինանսիստի, Պետական բանկի կառավարչի որդեգիրը՝ նա 19-րդ դարի կեսի Ռուսաստանի ամենահարուստ հարսնացուն է եղել։

1861 թվականի փետրվարի 3-ին տասնութամյա Նադեժդա Միխայլովնան դարձել է Պետական խորհրդի ապագա քարտուղար Ալեքսանդր Ալեքսանդրովիչ Պոլովցովի (1832—1909 թվականներ) կինը։ Պսակադրությունը տեղի է ունեցել Կառավարման Սենատի մոտ գտնվող Ալեքսանդր Նևսկու եկեղեցում։ Այդ ամուսնության շուրջ շատ լուրեր են պտտվել, ստեղծվել լեգենդներ։ Իրենց թոռը՝ իշխան Պ. Ա. Օբոլենսկին, հիշում է.Իմ պապիկը ծնվել է աղքատ ազնվական ընտանիքում, և նրան շարքային պաշտոնյայի կյանք էր սպասվում։ Սակայն փառասեր երիտասարդ-իրավագետը համառորեն սիրահետել է Շտիգլիցի որդեգրուհուն, շահադիտորեն ձգտել շահել նրա ձեռքն ու սիրտը, և ի վերջո հասել նրա հետ ամուսնությանը:
Սկզբնական շրջանում ամուսինները միասին համեստ ապրել են բարոն Շտիգլիցի՝ Քարե կղզու ամառանոցից ոչ հեռու գտնվող վարձով բնակարանում։ Որդեգրող հոր մահից հետո Նադեժդա Միխայլովնան դարձել է 16-17 միլիոնանոց վիթխարի կարողության սեփականատերը։ Նա և իր երեխաները ժառանգել են ողջ անշարժ գույքը, այդ թվում և ֆաբրիկաները, գործարանները, կալվածքները, Պետերբուրգում երկու առանձնատները և Քարե կղզում գտնվող ամառանոցը, ինչպես նաև՝ ամբողջ արժեթղթերը։ 1884 թվականի ամռանը որպես սեփականություն ձեռք է բերել Բոգոսլովսկի լեռնային շրջանը՝ Պերմի նահանգի Վերխոտուրսկի գավառում, որը, ի պատիվ տանտիրուհու, 1894 թվականի մայիսի 29-ին (հունիսի 11) անվանվել է Նադեժդա գործարան։

Երազելով խաղալ իշխանուհի Լիվենի դերը՝ Պոլովցովան պետերբուրգյան իր տանը սալոն է պահել և կազմակերպել նրբաճաշակ ընթրիքներ՝ սեղանների շուրջ հմտորեն խմբավորելով ընտրյալ համախոհների։ Հասարակության մեջ հիանալի տանտիրուհու և նորաձևության կայսրուհու համբավ ուներ։ Ասում էին, որ բարեգործությամբ զբաղվելով՝ նա այցելել է աղքատներին՝ ականջները զարդարելով հարյուր հազարանոց խոշոր ադամանդներով։ Դա բացատրել է նրանով, որ աղքատներն արժանի են, որպեսզի նրանց համար լավ հագնվեն։ Հուշավիպագիր կոմս Ս. Դ. Շերեմետևը խոստովանել է.Նա ինձ երբեք դուր չի եկել և միշտ անհոգի է թվացել։ Նա ուներ երկրպագուներ ու սիրահետողներ, ինչից ես զարմանում էի։ Ինձ անհնարին է թվացել ինչ-որ կենդանի բան քամել այդ գեղեցիկ, զսպված, սառը և չափազանց հաշվենկատ տիկնոջից։ Բայց նա մեծ խելք չուներ և գործել է իր ամուսնու հետ, աստիճանաբար ու հաջորդաբար, նենգաբար հաստատուն դիրք է ստեղծել բարձրաշխարհիկ միջավայրում։ Նրանց ծաղրում, բայց այցելում և օգտվում էին նրանց հյուրընկալությունից:
Պոլցովան իր ամուսնու հետ Եվրոպայում շատ է ճամփորդել, բայց առանձնահատուկ սեր է տածել Ֆրանսիայի նկատմամբ։ Գրեթե յուրաքանչյուր ամառ նա գերադասել է անցկացնել Փարիզի առանձնատանը կամ Մոնտե Կառլոյի մերձակայքում գտնվող San-Roman կալվածքում։ Վախճանվել է 1908 թվականին և թաղվել Իվանգորոդի Շտիգլիցի կալավածքում գտնվող Սուրբ Երրորդություն անունը կրող եկեղեցի-հանգստարանում։

Երեխաներ 
 Աննա (1862—1917)՝ իշխան Ալեքսանդր Դմիտրիևիչ Օբոլենսկու կինը (1847—1917), պարոն Դմիտրի Օբոլենսկու տատը.
Նադեժդա (1865—1920)՝ կոմս Ալեքսեյ Ալեքսանդրովիչ Բոբրինսկու կինը.
Ալեքսանդր (1867—1944)՝ կոմսուհի Սոֆյա Վլադիմիրովնա Պանինայի (1871—1957) և Սոֆյա Ալեքսանդրովնա Կունիցկայայի (1884—1970) ամուսինը.
Պյոտր (1874—1964)՝ գեներալ-լեյտենանտ։

Ծանոթագրություններ 

Անձինք այբբենական կարգով
Դեկտեմբերի 10 ծնունդներ
1843 ծնունդներ
1908 մահեր